Մարգարիտա Սիմոնյան

Մարգարիտա Սիմոնի Սիմոնյան (, ), ռուս լրագրող, RT հեռուստաընկերության, «Ռուսաստանն այսօր» միջազգային լրատվական գործակալության (2013 թ. դեկտեմբերի 31-ից) և Սպուտնիկ (2014 թվականի նոյեմբերի 10)  լրատվական գործակալության գլխավոր խմբագիր։ Հաճախ բնորոշվում է որպես պրո-կրեմլյան քարոզիչ։

Ռուսաստանի Դաշնության Հանրային պալատի երկրորդ կազմի անդամ է (2010-2012 թթ.), Ռուսաստանի ներքին գործերի նախարարությանն առընթեր հանրային խորհրդի անդամ։

2012 թվականի հունվար-մարտ ամիսներին եղել է նախագահի թեկնածու Վլադիմիր Պուտինի՝ Մոսկվայում գործող «Ազգային շտաբի» անդամ։

Ծագում 
Մարգարիտա Սիմոնյանը ծնվել է 1980 թվականի ապրիլի 6-ին, Կրասնոդարում,  սառնարան նորոգող Սիմոն Սիմոնյանի և ծաղկավաճառ Զինաիդա Սիմոնյանի հայկական ընտանիքում։

Կրթություն 
Միջնակարգ կրությունը ստացել է Կրասնոդար քաղաքի թիվ 36 հատուկ դպրոցում՝ օտար լեզուների խորացված ուսումնառությամբ։ 1996 թվականին՝ 10-րդ դասարանում Ապագա առաջնորդների FLEX փոխանակման ծրագրով մեկնել է ԱՄՆ, Բրիստոլ քաղաք (Նյու Հեմփշիր), մեկ տարի ապրել ամերիկյան ընտանիքում։ Խորացնելով իր գիտելիքները օտար լեզուներում՝ վերադարձել է ծննդավայր, որտեղ ավարտել է Կուբանի պետական համալսարանի լրագրության ֆակուլտետը, ինչպես նաև Վլադիմիր Պոզների հեռուստատեսային վարպետության դպրոցը։ Սովորել է նաև Մանանա Ասլամազյանի «Ինտերնյուս» հեռուստադպրոցում

Լրագրություն և գործունեություն 
1999 թվականի փետրվարից մինչև 2000 թվականի հունվարը եղել է «Կրասնոդար» հեռուստաընկերության թղթակիցը

2000 թվակականի հունվարին ռազմական ռեպորտաժների շարքի համար Կուբանի լրագրողների միության կողմից ստացել է «Պրոֆեսիոնալ արիության համար» մրցանակը։

2000 թվականի մայիսին Անապայում հանգստացող չեչեն երեխաների մասին ռեպորտաժի համար ստացել է II Տեղական հեռուստառադիոընկերությունների համառուսական մրցույթի պարգև։ Նշանակվել է «Կրասնոդար» ՀՌԸ-ի տեղեկատվական հաղորդումների գլխավոր խմբագիր։

2000 թվականի սեպտեմբերին արժանացել է նախագահական կրթաթոշակի։ 2001 թվականի փետրվարին նշանակվել է ՎԳՏՌԿ-ի սեփական թղթակից Դոնի Ռոստովում։ Այնուհետև դարձել է «Լուրերի» հատուկ թղթակից, 2002 թվականի աշնանը դարձել է լրագրողների նախագահական միավորման կազմի անդամ։ 2004 թվականի սեպտեմբերին լուսաբանել է Բեսլանի իրադարձությունները։

Եղել է 2005 թվականին հիմնադրված շուրջօրյա անգլերեն հեռարձակվող Russia Today (նախկինում՝ RT) ռուսական առաջին տեղեկատվական հեռուստաընկերության գլխավոր խմբագիրը։ Հետագայում դարձել է նաև RT-ի արաբալեզու (Ռուսիա ալ Յում) և իսպանալեզու (RT Español) տարբերակների գլխավոր խմբագիրը։

2010 թվականին լույս է տեսել Մարգարիտա Սիմոնյանի «В Москву» («Մոսկվայում») գիրքը։

2011 թվականի ապրիլից մինչև 2012 թվականի փետրվարը «РЕН ТВ» հեռուստաալիքում վարել է ամեն շաբաթ հեռարձակվող վերլուծական «Ի՞նչ է կատարվել» հաղորդումը։ 2011 թվականի հունիսին Մարգարիտա Սիմոնյանը որպես Russia Today հեռուստաընկերության գլխավոր խմբագիր՝ դարձել է «Ռուսական առաջին ալիքի» տնօրենների միության անդամ։

2012 թվականին Մարգարիտա Սիմոնյանը ներառվել է Ռուսաստանի առավել ազդեցիկ կանանց ցուցակում և զբաղեցրել է 33-րդ հորիզոնականը։ Հարցումն անց է կացվել երեք լիազոր ներկայացուցիչների կողմից՝ «Մոսկվայի արձագանքը», «Ռիա լուրեր» և «Փոքրիկ կրակ»:

2012 թվականի հոկտեմբերից մինչև նոյեմբերը վարել է հաղորդումներ «Կոմերսանտ» ռադիոկայանից։

2013 թվականի փետրվարի 17-ից մինչև հունիսի 23-ը Թինա Կանդելակիի հետ եղել է ՆՏՎ-ով հեռարձակվող «Երկաթե լեդի» քաղաքական հաղորդման հաղորդավարուհին։

2013 թվականի դեկտեմբերի 31-ին «Ռուսաստանն այսօր» տեղեկատվական գործակալության գլխավոր տնօրեն Դմիտրի Կիսելյովը Մարգարիտա Սիմոնյանին նշանակել է «Ռուսաստանն այսօր» տեղեկատվական գործակալության գլխավոր խմբագիր։

Քաղվածքներ 

Ի՞նչ էր անում Ռուսաստանը։ Ռուսաստանը իրեն էր միացնում ազգեր, երկրներ, բացակայող պետականությամբ ցեղերի որոշ թանձրուկներ, այդ թվում և իմ էթնոսը՝ հայկական, և թողնում էր այդ էթնոսին զարգանալ ըստ իր մշակույթի, իր արժեքների, իր լեզվի։

Պատժամիջոցներ 
2014 թվականի օգոստոսին Ուկրաինական ազգային միությունը հրապարակել է Ռուսաստանի 49 լրագրողների և հեռուստատեսային ղեկավարների ցուցակը, որոնք չեն կարող մուտք գործել Ուկրաինա։ Դրանց մեջ էր մտնում նաև Մարգարիտա Սիմոնյանը։ Որոշումը վերաբերվում էր ոչ միայն մուտք գործելուն, այլ նաև հրապարակվել է նրանց ցուցակը, որոնց մուտքը լիազորվում է միայն Ուկրաինայի պաշտպանության նախարարության կողմից։

Հայաստանի իշխանությունների որոշմամբ 2022 թ․ հոկտեմբերից արգելվել է Սիմոնյանի մուտքը Հայաստան։

Քննադատություն
Համաձայն Կոռուպցիայի դեմ պայքարի հիմնադրամի հետաքննության նյութերի, Մարգարիտա Սիմոնյանը, նրա ամուսին Տիգրան Քեոսայանը և նրանց հարազատները երեք տարվա ընթացքում 736 միլիոն ռուբլի  են ստացել գովազդի և PR աջակցության համար իրենց անձնական բանկային հաշիվներին։ Այս պայմանագրերով Սիմոնյանն անձամբ վաստակել է 328 միլիոն ռուբլի։ Բացի այդ, նրան տարեկան փոխանցվում է 77 միլիոն ռուբլի որպես «Միջազգային սղոցարան» ծրագրի «գեղարվեստական ​​ղեկավար», որը ցուցադրվում է NTV- ում։ Այս ծրագրի հաղորդավարն է նրա ամուսինը։ FBK- ն վեց ընկերություն կապում է Սիմոնյանների ընտանիքի հետ։ Նրանցից մեկից գումար է ստացել ՌԴ նախագահի աշխատակազմի ղեկավարի տեղակալի (ով վերահսկում է ռուսական լրատվամիջոցների աշխատանքը) որդին՝ Դանիլա Գրոմովը։

Սիմոնյանը քննադատվել է նաև 2020 թ. հուլիսի 17-ին «КП» ռադիոյում իր ելույթի ժամանակ Հայաստանի վարչապետ Փաշինյանին՝ վերջինիս կողմից չգրված հոդված վերագրելու համար։

Նամակը Հայաստանի իշխանություններին
2020 թ. հուլիսին հայ-ադրբեջանական բախումների ժամանակ Մարգարիտա Սիմոնյանը ֆեյսբուքում կտրուկ և ագրեսիվ նամակ է գրել, մասնավորապես դիմելով Հայաստանի իշխանություններին հետևյալ բառերով․ "Իրականում, ձեր արած ամեն ինչից հետո Ռուսաստանն ունի բարոյական իրավունք՝ թքել ձեզ վրա և տրորել ձեզ"։ Նրա նամակին միացել են ամուսինը՝ Տիգրան Քեոսայանը, նրա մայրը՝ Լաուրա Գևորգյանը, Կարեն Շահնազարովը, գրող Զախար Պրիլեպինը։ Նրա խոսքերը քննադատության են արժանացել հայ հասարակության կողմից։ Քաղաքական մեկնաբան Սերգեյ Պարխոմենկոն քննադատել է Սիմոնյանի գրառումը, քանի որ ըստ նրա՝ Սիմոնյանն իրեն "հայ ժողովրդի կարևոր ներկայացուցիչ է ձևացնում, այդպիսին չհանդիսանալով ոչ մի տեսանկյունից"։ Համաձայն հայաստանցի քաղաքագետ Անտոն Եվստրատովի, ռուս քարոզիչ Մարգարիտա Սիմոնյանը Ռուսաստանի հիմնական հայատյացներից մեկն է։

Անձնական կյանք 
2005 թվականին Մարգարիտա Սիմոնյանը չգրանցված ամուսնությամբ ապրում էր լրագրող Անդրեյ Բլագոդիրենկոյի հետ։ 2013 թվականի օգոստոսի 12-ին ծնվում է նրանց աղջիկը՝ Մարիաննան։

2012 թվականին տրված հարցազրույցում Սիմոնյանը հայտարարել է, որ իր ընտանիքի անդամների հետ Կրասնայա Պոլյանա ավանում կառուցում է երկհարկանի ռեստորան։

2014 թվականի սեպտեմբերին ծնվում է Տիգրան Քեոսայանի և Մարգարիտա Սիմոնյանի որդին՝ Բագրատը։

Գրականություն 
 Симоньян М. С. В Москву! — М.։ АСТ, Этногенез. 2010. — 288 с. — ISBN 978-5-904454-14-2, ISBN 978-5-17-065406-2

Ֆիլմագրություն 
 2012 — Ժամկետ (Փաստագրական ֆիլմ), ռեժիսորներ՝ Ալեկսեյ Պիվովարով, Պավել Կոստոմարով և Ալեքսանդր Ռաստորգուև։

Պարգևներ 
Մովսես Խորենացու մեդալ (2009)։

Ծանոթագրություններ

Արտաքին հղումներ 
 Մարգարիտա Սիմոնյան. Թուրքերը տատիս աչքի առաջ մորթել են նրա ամբողջ ընտանիքը
 Մենք որոշեցինք ամուսնանալ. Մարգարիտա Սիմոնյան - Հրապարակ
 Իմ ընտանիքը վերապրել է ցեղասպանությունը, և այլ ապացույցներ ինձ պետք չեն. Մարգարիտա Սիմոնյանի «թվիթը» 

Ռուսահայ լրագրողներ
Ռուսական քարոզչություն
Հայկական ծագմամբ ռուսներ
«Միասնական Ռուսաստան» կուսակցության անդամներ
Ռուս կին քաղաքական գործիչներ
Խորհրդային լրագրողներ
Հակահայկականությունը Ռուսաստանում
Ռուս հաղորդավարներ
Հայաստանում անցանկալի անձինք